Americanul Todd Boehly, miliardarul care a preluat clubul londonez Chelsea, continuă să taie și să spânzure după bunul plac la echipa de pe Stamford Bridge.
Todd Boehly este patronul care a băgat cei mai mulți bani în toată Europa în transferuri extrem de costisitoare, cheltuind de la venirea sa până în prezent cu mult peste un miliard de dolari. El a plătit sume abisale pentru jucători gen Enzo Fernandez sau Mihailo Mudryk, care sar de 100 de milioane dolari. Rezultatele înregistrate de The Blues sunt însă la ani lumină distanță de investițiile făcute, Chelsea reușind in extremis, grație seriei de victorii din ultimele etape ale campionatului, să prindă un loc european, dar nu în Champions League.
Urmare a ratării obiectivului grupelor Champions League, nerăbdătorul american și-a pus în cap tot vestiarul de pe Stamford Bridge renunțând la antrenorul Mauricio Pochettino înainte de termen.
Vestea i-a luat prin surprindere pe jucători, care au avut o relație excelentă cu Pochettino, apreciindu-l mult pe antrenor inclusiv pentru excelentul ambient pe care a știut să îl creeze în vestiar. Reacțiile lor au venit imediat și exprimă stupoarea, tristețea și nemulțumirea la auzul acestei decizii, jucătorii dorind la unison să continue munca alături de Pochettino.
Atacantul Nicholas Jackson a avut un mesaj deosebit de emoționant pe Instagram la adresa fostului lui antrenor: „Te iubesc, coach, mi-aș fi dorit să continuăm colaborarea. Fie ca Dumnezeu să te binecuvânteze pe tine și pe familia ta. Îți mulțumesc pentru sfaturi și încredere, ești un adevărat leu, un adevărat luptător”.
Colegul lui din avanposturi, ecuadorianul Moises Caicedo, deplânge și el plecarea intempestivă a lui Pochettino: „Mister, a fost o plăcere. Îți doresc tot binele din lume în viitor! Ce personalitate și ce antrenor!”
La fel de recunoscător este și Marc Cucurella tot pe Instagram: „Mister, a fost o plăcere. Îți doresc tot binele din lume în viitor! Ce personalitate și ce antrenor!”
Planul patronului este să aducă un tehnician tânăr care s-a remarcat de-a lungul recentului sezon încheiat în Europa. Printre cei vizați figurează antrenorul Gironei, Michel, cel al lui Stuttgart, Sebastian Honess sau Kieran McKenna de la marea surpriză, Ipswich, promovată în Premier League.